ΚΑΝΟΝΙΣΜΟΣ (ΕΟΚ) αριθ. 2878/73 ΤΟΥ ΣΥΜΒΟΥΛΙΟΥ της 22ας Οκτωβρίου 1973 περί τροποποιήσεως του κανονισμού (ΕΟΚ) αριθ. 619/71 "περί καθορισμού των γενικών κανόνων χορηγήσεως της ενισχύσεως για το λίνο και την κάνναβι"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1308/70 του Συμβουλίου της 29ης Ιουνίου 1970 περί κοινής οργανώσεως αγοράς στον τομέα του λίνου και της καννάβεως(1), όπως τροποποιήθηκε από την πράξη περί των όρων προσχωρήσεως και των προσαρμογών των συνθηκών(2), και ιδίως το άρθρο 4 παράγραφος 4,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 619/71 του Συμβουλίου της 22ας Μαρτίου 1971 περί καθορισμού των γενικών κανόνων χορηγήσεως της ενισχύσεως για το λίνο και την κάνναβι(3) προβλέπει στο άρθρο 3 ότι η ενίσχυση χορηγείται στον παραγωγό, εκτός όσον αφορά το λίνο που προορίζεται κυρίως για την παραγωγή ινών, για τον οποίο η ενίσχυση μοιράζεται μεταξύ του παραγωγού και του πρώτου αγοραστή-

ότι η εφαρμογή του συστήματος που προβλέπεται στο προαναφερθέν άρθρο 3, για τον υφαντικό λίνο προσέκρουσε σε ορισμένες δυσκολίες- ότι πρέπει, ως εκ τούτου, να τροποποιηθεί το εν λόγω σύστημα για να προσαρμοσθεί στην υφιστάμενη στα Κράτη μέλη κατάσταση-

ότι, για να εξασφαλισθεί η ομοιόμορφη εφαρμογή του καθεστώτος ενισχύσεως για τον υφαντικό λίνο, πρέπει να καθορισθεί η έννοια του παραγωγού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κείμενο του άρθρου 3 παράγραφος 2 του κανονισμού (ΕΟΚ) αριθ. 619/71 αντικαθίσταται από το ακόλουθο κείμενο:

"2. Για το λίνο που προορίζεται κυρίως για την παραγωγή ινών, το ήμισυ της ενισχύσεως χορηγείται στον παραγωγό και το άλλο ήμισυ σε κάθε φυσικό ή νομικό πρόσωπο που συνήψε με τον παραγωγό, πριν απο μία ημερομηνία που πρόκειται να προσδιορισθεί, σύμβαση, κατά τους όρους της οποίας αποκτά την κυριότητα του λίνου σε άχυρο.

Εν τούτοις, το σύνολο της ενισχύσεως χορηγείται στον παραγωγό όταν:

α) η εν λόγω σύμβαση δεν συνήφθη πρίν από την προαναφερθείσα ημερομηνία, ή

β) ο παραγωγός, κατά την έννοια του άρθρου 3α υπό α), μεταποιεί ή δίδει προς μεταποίηση για λογαριασμό του το λίνο σε άχυρο, ή

γ) ο παραγωγός πληροί τους προβλεπόμενους στο άρθρο 3α υπό β) όρους."

Άρθρο 2

Στον κανονισμό (ΕΟΚ) αριθ. 619/71, προστίθεται το ακόλουθο άρθρο 3α:

"Άρθρο 3α

Κατά την έννοια του παρόντος κανονισμού, θεωρείται ως παραγωγός κάθε φυσικό ή νομικό πρόσωπο το οποίο:

α) καλλιεργεί στην εκμετάλλευσή του λίνο ή κάνναβι, ή

β) συνήψε, πριν από τη σπορά, με τον ιδιοκτήτη ή τον ασκούντα γεωργική εκμετάλλευση, σύμβαση καλλιεργείας του λίνου, το οποίο προορίζεται κυρίως για την παραγωγή ινών, σύμφωνα με την οποία ο ιδιοκτήτης ή ο ασκών τη γεωργική εκμετάλλευση:

- παραιτείται απο κάθε δικαίωμα ιδιοκτησίας επί της συγκομιδής, και

- λαμβάνει, ως αντάλλαγμα, ένα κατ' αποκοπή ποσό ανά εκτάριο, το οποίο καθορίζεται κατά τη σύναψη της συμβάσεως."

Άρθρο 3

Ο παρών κανονισμός αρχίζει να ισχύει την επομένη απο τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο εμπορίας 1974/1975.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 22 Οκτωβρίου 1973.

Για το Συμβούλιο

Ο Πρόεδρος

Ib FREDERIKSEN

(1) ΕΕ αριθ. Ν 146 της 4.7.9170, σ. 1.

(2) ΕΕ αριθ. Ν 73 της 27.3.1972, σ. 14.

(3) ΕΕ αριθ. 72 της 26.3.1971, σ. 2